Davlat mulkini ijaraga berish tartibini yanada takomillashtirish toʻgʻrisida
(resolution, 2026-02-05)

Davlat mulkini ijaraga berish tizimini yanada takomillashtirish hamda sohaga zamonaviy axborot-kommunikatsiya texnologiyalarini keng joriy etish maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2020-yil 5-oktabrdagi PF-6079-son Farmoni bilan tasdiqlangan “Raqamli Oʻzbekiston — 2030” strategiyasi doirasida Oʻzbekiston Respublikasi Davlat aktivlarini boshqarish agentligi (keyingi oʻrinlarda — Davaktiv agentligi) tomonidan davlat mulkini ijaraga berish, ijara shartnomalarining monitoringi va tushumlarni nazorat qilish boʻyicha “online-ijara.uz” axborot tizimi ishlab chiqilganligi maʼlumot uchun qabul qilinsin. 2. Quyidagilarni nazarda tutuvchi Davlat mulkini ijaraga berish tartibi toʻgʻrisidagi nizom 1-ilovaga muvofiq tasdiqlansin: davlat mulkini ijaraga berish qoidalari; davlat mulkiga ijara toʻlovi miqdorini belgilash tartibi; ijara shartnomasini tuzish va ijara toʻlovlari hisob-kitobi tartibi; balansda saqlovchining ijara munosabatlaridagi ishtiroki hamda uning huquq va majburiyatlari; ijaraga berilayotgan davlat mulklari hisobini yuritish. 3. Oʻzbekiston Respublikasi Vazirlar Mahkamasi huzuridagi Soliq qoʻmitasi Davaktiv agentligi bilan birgalikda bir oy muddatda: “E-ijara” elektron tizimini “online-ijara.uz” axborot tizimi bilan integratsiya qilsin; davlat mulkini ijaraga berish shartnomalari boʻyicha toʻlovlarni undirish va ularning taqsimotini “E-ijara” elektron tizimi orqali amalga oshirish tartibi loyihasini ishlab chiqsin va belgilangan tartibda roʻyxatdan oʻtkazsin; 2024-yil 1-martdan boshlab davlat mulkini ijaraga berish shartnomalari boʻyicha ijara toʻlovlarini undirish va ularning taqsimoti “E-ijara” elektron tizimi orqali amalga oshirilishini yoʻlga qoʻysin. 4. Budjetdan moliyalashtiriladigan davlat muassasalari va ularning hududiy va tuman (shahar) boʻlinmalari, shuningdek, xalqaro tashkilotlar vakolatxonalari, qoʻshma loyihalarni amalga oshirish guruhlari davlat mulki boʻlgan binolar va inshootlarga tekin foydalanish huquqi asosida joylashtiriladi, qonunchilik hujjatlarida nazarda tutilgan holatlar bundan mustasno. 5. Belgilansinki, bir yildan kam boʻlmagan muddatga tuzilgan davlat koʻchmas mulkini ijaraga berish shartnomasi asosida yuzaga kelgan ijara huquqi Davaktiv agentligi hamda Iqtisodiyot va moliya vazirligi huzuridagi Kadastr agentligi oʻrtasida oʻzaro elektron axborot almashinuvi orqali davlat roʻyxatidan oʻtkaziladi. Bunda ijara huquqini davlat roʻyxatidan oʻtkazganlik uchun toʻlovlar ijaraga oluvchi tomonidan qoplanadi. 6. Davaktiv agentligi ikki oy muddatda Oʻzbekiston Respublikasining Maʼmuriy javobgarlik toʻgʻrisidagi kodeksiga davlat mulkini ijaraga berish tartibini buzganlik uchun balansda saqlovchilarning mansabdor shaxslariga nisbatan javobgarlik belgilanishini nazarda tutuvchi tegishli oʻzgartirish va qoʻshimchalar kiritish toʻgʻrisida Vazirlar Mahkamasiga takliflar kiritsin. 7. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 8. Oʻzbekiston Respublikasi Hukumatining 3-ilovaga muvofiq baʼzi qarorlari oʻz kuchini yoʻqotgan deb hisoblansin. 9. Mazkur qarorning bajarilishini nazorat qilish Oʻzbekiston Respublikasi Davlat aktivlarini boshqarish agentligi direktori A.J. Ortiqov zimmasiga yuklansin. 1. Ushbu Nizom davlat mulkini ijaraga berish tartibini belgilaydi. Ushbu Nizomning amal qilishi: chet eldagi davlat mulkini ijaraga berishga; obodonlashtirish va zarur holatda saqlash boʻyicha investitsiya majburiyatlarini olgan holda moddiy madaniy meros obyektlari va ularga tutash hududlarni ijaraga berishga; kasb-hunarga oʻqitish markazlarining taʼlim jarayonidan boʻsh boʻlgan oʻquv xonalari, ishlab chiqarish ustaxonalari (asbob-uskunalari bilan birga) hamda boshqa bino va inshootlarini ijaraga berishga; huquqni muhofaza qiluvchi organlarning alohida tartib oʻrnatilgan yopiq hududlarida joylashgan bino va inshootlarini ijaraga berishga; teatr-tomosha korxonalarining tomosha koʻrsatish zallari va maydonlarini ijaraga berishga; davlat tashkilotlarining xizmat turar joylarini ijaraga berishga; qishloq xoʻjaligiga moʻljallangan yerlar, umumiy foydalanishdagi yerlar (shaharlar, posyolkalar va qishloq aholi punktlari yerlari) davlat tashkiloti, korxonasi va muassasasi balansida boʻlmagan yerlar va zaxira yerlarni ijaraga berishga; yerosti boyliklarini ijaraga berishga; intellektual mulk obyektlarini ijaraga berishga; Oʻzbekiston Respublikasi Prezidentining hujjatlari yoki Vazirlar Mahkamasining qarorlarida ijaraga berishning oʻzgacha tartibi belgilangan davlat mulklariga nisbatan tatbiq etilmaydi. 2. Ushbu Nizomda quyidagi asosiy tushunchalardan foydalaniladi: balansda saqlovchi — davlat mulkini oʻz balansida hisobga olgan davlat tashkiloti, shu jumladan, davlat muassasasi; davlat mulki — respublika mulki va maʼmuriy-hududiy tuzilmalarning mulki (munitsipal mulk)dan iborat boʻlgan ommaviy mulk shuningdek, davlat tashkilotlari, korxonalari va muassasalari hamda xoʻjalik jamiyatlariga tasarruf etish huquqisiz berilgan davlat mulki; ijaraga beruvchi — Oʻzbekiston Respublikasi Davlat aktivlarini boshqarish agentligi huzuridagi Davlat mulki obyektlaridan samarali foydalanish markazining (keyingi oʻrinlarda — Markaz) Qoraqalpogʻiston Respublikasi, viloyatlar va Toshkent shahar hududiy boshqarmalari; ijaraga oluvchi — ushbu Nizomda belgilangan tartib va shartlarda davlat mulkini ijara shartnomasi asosida foydalanishga oluvchi jismoniy yoki yuridik shaxs; ijtimoiy soha obyektlari — davlat maktabgacha taʼlim, umumiy oʻrta va oʻrta maxsus taʼlim, professional va oliy taʼlim muassasalari, kinoteatrlar, klublar, konsert-tomosha koʻrsatish muassasalari, sogʻliqni saqlash, sport, madaniyat va kinolashtirish obyektlari (davlat muassasalarining maʼmuriy binolari bundan mustasno); “E-auksion” elektron savdo platformasi (keyingi oʻrinlarda — savdo platformasi) — elektron onlayn-auksion va tanlovlarni tashkil etish hamda oʻtkazish uchun zarur axborotni kiritish, saqlash va qayta ishlash, shuningdek, istagi boʻlgan jismoniy va yuridik shaxslarning bunday auksion va tanlovlar jarayoniga kirish hamda ularda qatnashish imkonini taʼminlaydigan axborot tizimi. 3. Davlat mulkini ijaraga berish jarayoni har qanday jismoniy va yuridik shaxs (keyingi oʻrinlarda — tashabbus koʻrsatuvchi) tashabbusi asosida boshlanishi mumkin. Bunda tashabbus koʻrsatuvchi bevosita Markazga yoki davlat mulki joylashgan hududdagi ijaraga beruvchiga: davlat mulkining tavsifi va joylashgan joyini; balansda saqlovchini (bunday maʼlumotlarga ega boʻlgan taqdirda) koʻrsatgan holda taklifini yozma yoki elektron shaklda taqdim etadi. 4. Markazga kelib tushgan takliflar shu kunning oʻzida koʻrib chiqish uchun ijaraga beruvchiga yuboriladi. 5. Ijaraga beruvchi taklif asosida ikki kun muddatda balansda saqlovchiga davlat mulkini ijaraga berish boʻyicha munosabat bildirish yuzasidan soʻrov yuboradi. 6. Quyidagi hollarda balansda saqlovchi tomonidan davlat mulkini ijaraga berish rad etiladi: davlat mulkini ijaraga berish balansda saqlovchining ishlab chiqarish va/yoki moliyaviy koʻrsatkichlari yomonlashishiga olib keladigan boʻlsa, bunda taxmin qilinayotgan salbiy oqibatlar xavfi balansda saqlovchi tomonidan yuqori turuvchi tashkiloti yoki muassisi maʼqullagan hujjat bilan asoslantirilishi lozim; davlat mulkidan oʻzining yoki aholining ijtimoiy ehtiyojlarini qondirish maqsadida foydalanish zarurati tugʻilgan boʻlsa. 7. Ijaraga berishni rad etishga ushbu Nizomning 6-bandida keltirilgan asoslar mavjud boʻlmagan taqdirda, balansda saqlovchi soʻrov kelib tushgan kundan boshlab uch kun ichida ijaraga beruvchiga davlat mulkini ijaraga berish uchun quyidagi maʼlumotlarni koʻrsatgan holda elektron yoki yozma shaklda ariza taqdim etadi: davlat mulkining nomi, tavsifi, joylashgan manzili; davlat koʻchmas mulki obyektining umumiy va ijaraga beriladigan maydoni, qurilgan yili (mavjud boʻlsa); davlat koʻchmas mulki obyektining kommunikatsiyalar (suv, gaz, elektr energiyasi, kanalizatsiya tarmogʻi) bilan taʼminlanganligi toʻgʻrisida maʼlumot; davlat koʻchmas mulki obyektining ijaraga beriladigan maydonini koʻrsatgan holda kadastr hujjati nusxasi; davlat mulkining 4 ta fotosurati; davlat mulkidan foydalanish maqsadi (amalga oshiriladigan faoliyat turi); davlat mulkini ijaraga berishning boshqa shartlari (mavjud boʻlsa). 8. Ijaraga beruvchi balansda saqlovchining davlat mulkini ijaraga berish haqidagi arizasi kelib tushgandan keyin ikki kun muddatda davlat mulkini ijaraga berish uchun savdo platformasi orqali onlayn-auksion savdosiga chiqaradi. 9. Balansda saqlovchining arizasida ushbu Nizomning 7-bandidagi maʼlumotlar toʻliq koʻrsatilmagan boʻlsa, ijaraga beruvchi arizani ikki kun muddatda maʼlumotlarni toʻliq koʻrsatgan holda taqdim etish uchun balansda saqlovchiga qaytaradi. 10. Tashabbus koʻrsatuvchiga taklifini koʻrib chiqish natijasi boʻyicha qabul qilingan qaror haqida bir hafta muddatda xabar yuboriladi. 11. Balansda saqlovchi tomonidan davlat mulkini ijaraga berish yuzasidan tashabbus Markazga yoki ijaraga beruvchiga ushbu Nizomning 7-bandida belgilangan maʼlumotlarni taqdim etgan holda ariza berish orqali koʻrsatiladi. 12. Balansda saqlovchi tasarrufidagi davlat mulkini xatlovdan oʻtkazishga va foydalanilmasdan boʻsh turgan va/yoki maqsadsiz, samarasiz foydalanilayotgan davlat mulki haqida har chorak yakuni bilan hisobot oyidan keyingi oyning 10-sanasigacha boʻlgan muddatda ijaraga beruvchiga bu mulkning joylashgan joyi, miqdori, tarkibi va boshqa umumiy tavsiflari koʻrsatilgan maʼlumotlarni taqdim etishi shart. 13. Balansda saqlovchining yuqori turuvchi tashkilotlari ushbu maʼlumotlar Markazning tegishli hududiy boshqarmasiga belgilangan tartib va muddatlarda taqdim etilishi ustidan idoraviy nazoratni taʼminlaydi. 14. Boʻsh turgan, samarasiz va maqsadsiz foydalanilayotgan davlat mulki haqida belgilangan muddatda maʼlumotlar taqdim etilmasligi yoki haqiqiy holatni ifoda etmaydigan maʼlumotlar taqdim etilganligi aybdor shaxslarga nisbatan qonunchilik hujjatlarida belgilangan javobgarlik choralari qoʻllanilishiga sabab boʻladi. 15. Vazirlik va idoralar, mahalliy ijro etuvchi hokimiyat organlariga tegishli boʻlgan, uch oydan ortiq muddat davomida foydalanilmasdan boʻsh turgan davlat koʻchmas mulk obyektlari, Davlat aktivlarini boshqarish agentligi tomonidan tasdiqlangan tartibga muvofiq ularning roziligisiz ijaraga berish uchun savdo platformasi orqali onlayn-auksion savdolariga chiqariladi, ijtimoiy soha obyektlar bundan mustasno. 16. Jismoniy shaxslar tomonidan maydoni 2 000 metr kvadratgacha boʻlgan davlat koʻchmas mulk obyektlarini ijaraga berish uchun toʻgʻridan-toʻgʻri onlayn auksion savdolariga chiqarish boʻyicha Oʻzbekiston Respublikasi Davlat aktivlarini boshqarish agentligi tomonidan belgilangan tartibda ijaraga beruvchiga onlayn-buyurtmanoma berilishi mumkin. 17. Ijaraga beruvchi tomonidan davlat mulki quyidagi tartiblarda ijaraga beriladi: savdo platformasida oʻtkazilgan elektron onlayn-auksion savdolar orqali; Oʻzbekiston Respublikasi Prezidentining hujjatlari va Vazirlar Mahkamasining qarorlarida davlat mulki jismoniy va yuridik shaxsga ijaraga berilishi belgilanganda (ijaraga beruvchi, balansda saqlovchi va ijaraga oluvchi oʻrtasida tuzilgan shartnoma asosida); qonunchilikda belgilangan boshqa tartiblar asosida. 18. Davlat mulkini ijaraga berish boʻyicha savdo platformasida elektron onlayn-auksion savdolari Vazirlar Mahkamasining 2022-yil 12-yanvardagi 18-son qarori bilan tasdiqlangan “E-auksion” elektron savdo platformasida elektron onlayn-auksion va tanlovlarni tashkil etish hamda oʻtkazish tartibi toʻgʻrisidagi nizomga muvofiq oʻtkaziladi. Oʻzbekiston Respublikasi Prezidentining 2023-yil 12-iyundagi PF-93-son Farmoniga asosan “20 ming tadbirkor — 500 ming malakali mutaxassis” dasturiga kiritilgan tadbirkorlik subyektlari bilan hamkorlik shartnomalari doirasidagi majburiyatlardan kelib chiqqan holda, hokimliklar, Kambagʻallikni qisqartirish va bandlik vazirligi yoki tadbirkorlik subyektlaridan murojaat kelib tushgan taqdirda, hududlarda boʻsh turgan va bir yildan buyon auksion savdolarida sotilmasdan turgan davlat mulki boʻlgan bino va inshootlari, shuningdek, kasb-hunar kollejlarining foydalanilmasdan boʻsh turgan binolarini ijaraga berish uchun ijaraga beruvchi tanlovni tashkil qiladi. Bunda talabgor yagona boʻlganda toʻgʻridan-toʻgʻri shartnoma asosida ijara shartnomasini tuzishga yoʻl qoʻyiladi. Bunday shartnomalar doirasida ijara haqi ijara stavkasining minimal miqdori boʻyicha belgilanadi. Oʻzbekiston Respublikasi Prezidentining 2024-yil 2-fevraldagi PQ-53-son qaroriga asosan umumiy oʻrta taʼlim muassasalarining boʻsh binolarini “20 ming tadbirkor — 500 ming malakali mutaxassis” dasturi ishtirokchilariga amaliy monomarkazni tashkil qilish va keyinchalik oʻquvchilarni kasb-hunarga oʻqitish uchun toʻgʻridan-toʻgʻri shartnoma asosida tekin foydalanishga berishga ruxsat etiladi. Tadbirkorning “20 ming tadbirkor — 500 ming malakali mutaxassis” dasturiga kiritilganligi Markaz tomonidan Savdo-sanoat palatasining maʼlumotlari bazasidan elektron axborot almashinuvi orqali aniqlanadi. 181. Toshkent va Nukus shaharlari, viloyatlar markazlarida jamoat transporti bekatlariga yaqin boʻlgan litsey, texnikum va oliy taʼlim tashkilotlarining boʻsh turgan maydonlari tadbirkorlik subyektlariga ijtimoiy himoyaga muhtoj oilalar farzandlarida savdo koʻnikmalarini shakllantirish va qisqa muddatli kasbga oʻqitishga (kassir, omborchi, menejer, xorijiy til mutaxassisi va boshqalarni tayyorlash) ixtisoslashgan oʻquv markazlarini tashkil etish uchun elektron onlayn-auksion savdolari orqali tanlov asosida ijaraga beriladi. Bunda talabgorlarga taʼlim olayotgan jami oʻquvchilar sonining kamida 30 foizini ijtimoiy himoyaga muhtoj oilalar reyestriga kiritilgan oilalarning farzandlari tashkil etishi hamda ularni bepul kasbga oʻqitish (kassir, omborchi, menejer, xorijiy til mutaxassisi va boshqalarni tayyorlash) boʻyicha minimal talablar qoʻyiladi. 182. Qoraqalpogʻiston Respublikasi Vazirlar Kengashi, viloyatlar hamda tuman (shahar) hokimliklari tomonidan hududi oʻn ming kvadrat metrdan, baholangan qiymati bazaviy hisoblash miqdorining besh ming baravari miqdoridan oshmagan hamda olti oy davomida sotilmagan mahalliy ijro etuvchi hokimiyat organlariga tegishli boʻlgan munitsipal koʻchmas mulk obyektlari (Nukus shahri, viloyatlar va tuman (shahar) markazlari hamda Toshkent shahri tumanlari bundan mustasno) ikki yil ichida ishlab chiqarish, xizmat koʻrsatish va servis sohalarida yangi loyihalarni ishga tushirish va yangi ish oʻrinlarini yaratish sharti bilan ijara toʻlovining eng kam stavkalari asosida: tadbirkorlik subyektlariga toʻgʻridan-toʻgʻri oʻn yil muddatga; xalqaro tan olingan xorijiy til va malaka sertifikatlarini olishga oʻqitadigan mahalliy hamda xorijiy mutaxassislar yoki tashkilotlarga dastlabki yil ijara toʻlovi undirmasdan, besh yil muddatga keyinchalik uning muddatni uzaytirish sharti bilan ijaraga beriladi. Bunda ishlab chiqarish, xizmat koʻrsatish va servis sohalarida yangi loyihalarni ishga tushirish va yangi ish oʻrinlarini yaratish shartlari Qoraqalpogʻiston Respublikasi Vazirlar Kengashi, viloyatlar hamda tuman (shahar) hokimliklari tomonidan belgilanadi hamda ushbu shartlar ijara shartnomasida nazarda tutiladi. 183. Hunarmandlarga mehmonxonalar, bozorlar, mahalla guzarlari va shu kabi aholi gavjum boʻladigan boshqa joylarda davlat koʻchmas mulk obyektlaridan joylar 50 foizga pasaytirilgan stavkada elektron onlayn-auksion orqali hunarmandchilik faoliyati uchun realizatsiya qilinadi, qonunchilik hujjatlarida hamda mazkur Nizomning 182-bandida nazarda tutilgan hollar bundan mustasno. 19. Ijaraga beruvchi tomonidan davlat mulkini savdo platformasida ijaraga berish Vazirlar Mahkamasining 2018-yil 16-iyundagi 454-son qarori bilan tasdiqlangan Davlat mulki obyektlarini sotish va davlat mulkini ijaraga berish boʻyicha elektron savdolar oʻtkazish uchun materiallar tayyorlash tartibi toʻgʻrisidagi nizomda belgilangan tartibda tashkil etiladi. 20. Ijaraga oluvchi tomonidan ijtimoiy soha obyekti tarkibidagi yer uchastkasida quyidagilarni amalga oshirish taqiqlanadi: binolar va inshootlar, jumladan, yer osti inshootlarini qurish (yengil konstruksiyali inshootlar bundan mustasno); koʻngilochar obyektlar faoliyatini tashkil etish (madaniyat obyektlarining yer uchastkalari bundan mustasno); qonunchilik hujjatlarida taqiqlangan faoliyatni yuritish. 21. Ijaraga beruvchi davlat mulkini ijaraga berishda: davlat mulkini ijaraga berish jarayonining ochiqligi va shaffofligini taʼminlaydi; ijara shartnomasi shartlari bajarilishi monitoringini amalga oshiradi; yuridik shaxslar, jumladan, tadbirkorlik subyektlari va jismoniy shaxslarga ijaraga beriladigan davlat mulklari haqida zarur maʼlumotlar (ijaraga beriladigan davlat mulklarining parametrlari, kommunikatsiyalar bilan taʼminlanganligi, fotosurati, davlat mulkidan foydalanish maqsadi, ijara muddati va ijaraga berish shartlari) beradi va zarur amaliy-huquqiy yordam koʻrsatadi; ijaraga beriladigan davlat mulklari targʻibotini amalga oshiradi. 22. Davlat mulki ijarasining eng koʻp muddati bir ijara shartnomasi doirasida oʻn yil etib belgilanadi, qonunchilik hujjatlarida hamda mazkur Nizomning 182-bandida nazarda tutilgan hollar bundan mustasno. Davlat mulki obyektlari ijaraga berish uchun auksionga chiqarilganda, ijaraga berish muddati besh yil etib belgilanadi. Bunda balansda saqlovchi tomonidan davlat mulki obyektidan kelgusida oʻz ehtiyoji uchun foydalanish zarurati mavjudligini tasdiqlovchi hujjatlar (ijtimoiy-iqtisodiy rivojlantirish dasturi, obyektdan samarali foydalanish boʻyicha tarmoq jadvali) taqdim etilgan taqdirda, taqdim etilgan hujjatlarni oʻrganish asosida ijaraga beruvchi ijaraga berish muddatini besh yildan kam etib belgilashi mumkin. Ijaraga oluvchi tomonidan ijara shartnomasi shartlari oʻz vaqtida va toʻliq bajarilganda, ijara muddati yana besh yil muddatga uzaytiriladi, qonunchilik hujjatlarida hamda mazkur Nizomning 182-bandida nazarda tutilgan hollar bundan mustasno. Ushbu bandda nazarda tutilgan eng koʻp muddatlar tugagach, davlat mulki umumiy asoslarda ijaraga beriladi. 23. Ijaraga beruvchi tomonidan ijara shartnomasining muddati tugashidan bir oy oldin ijaraga oluvchiga ijara shartnomasi shartlari oʻz vaqtida va toʻliq bajarilmagan taqdirda, ijara shartnomasining muddati kelgusi davr uchun uzaytirilmasligi toʻgʻrisida ogohlantirish xati yuboriladi. 24. Agar ijara shartnomasining muddati tugaganidan keyin ham ijaraga oluvchi mulkdan foydalanishni davom ettirsa va ijaraga beruvchi bunga eʼtiroz bildirmagan boʻlsa, shartnoma avvalgi shartlar asosida qaytadan tuzilgan hisoblanadi. Ijaraga oluvchi tomonidan ijara shartnomasi shartlari oʻz vaqtida va toʻliq bajarilganda, agar ijaraga oluvchi shartnoma muddatini uzaytirmaslik toʻgʻrisida murojaat qilmagan boʻlsa, ijara muddati navbatdagi muddatga uzaytirilgan hisoblanadi. 25. Ijaraga oluvchi ijara mulkini ijaraning butun muddati davomida undan maqsadli foydalanilishi, uning yaxlitligi va but saqlanishini oʻz zimmasiga oladi. 26. Ijaraga oluvchi ijaraga berilgan davlat mulki (uning bir qismi)ni oʻzga shaxslarga subijara (foydalanish)ga berishi, garovga qoʻyishi yoki boshqacha tarzda (vaqtincha) uchinchi shaxsga oʻtkazishi taqiqlanadi, bu kabi holatlar aniqlanganda, ijara shartnomasi ijaraga beruvchi tomonidan belgilangan tartibda bekor qilinadi. 27. Ijaraga berilgan davlat mulki Oʻzbekiston Respublikasi Prezidenti yoki Hukumatining hujjatlari, Davlat aktivlarini xususiylashtirish va xususiylashtirish jarayonlarini muvofiqlashtirish davlat komissiyasining, Qoraqalpogʻiston Respublikasi Vazirlar Kengashi Raisi, viloyatlar va Toshkent shahar hokimlarining qarorlari asosida xususiylashtirilgan taqdirda, ijara shartnomasi davlat mulki xususiylashtirilgan kundan bekor qilinadi. 28. Ijaraga oluvchi ijara shartnomasi shartlarini lozim darajada bajarmagan taqdirda, ijara shartnomasi ijaraga beruvchi tomonidan belgilangan tartibda bekor qilinadi. 29. Ijara shartnomasini bekor qilish, oʻzgartirish va muddatini uzaytirish tomonlarning kelishuviga asosan yoki qonunchilik hujjatlarida belgilangan tartibda amalga oshiriladi. 30. Ijara shartnomasi bekor qilingan taqdirda, ushbu ijara shartnomasi boʻyicha ijaraga berilgan davlat mulki oʻn kun ichida balansda saqlovchining roziligi talab qilinmasdan ijaraga beruvchi tomonidan ijaraga berish uchun elektron onlayn-auksion savdolariga chiqariladi. 31. Davlat koʻchmas mulkidan foydalanganlik uchun ijara toʻlovining eng kam miqdori quyidagicha hisoblab chiqiladi: Bunda: Ts — davlat koʻchmas mulkidan foydalanganlik uchun bir yilga bir kv.metr uchun ijara toʻlovining eng kam miqdori; Es — davlat koʻchmas mulkidan foydalanganlik uchun bir yilga bir kv.metr uchun ijara toʻlovining eng kam stavkasi; Kz — hududiy zonalar koeffitsiyenti; Kh — tutashib ketgan hududdan foydalanish koeffitsiyenti; Ko — tijorat maqsadlarida foydalanishda qulaylik koeffitsiyenti (asosiy avtotransport yoʻllari boʻylab joylashish, ikkinchi darajali avtotransport yoʻllariga chiqishda joylashish va boshqalar). Qurilish turi boʻyicha koeffitsiyent (Kq), tutashib ketgan hududdan foydalanish koeffitsiyenti (Kh) va tijorat maqsadlarida foydalanishda qulaylik koeffitsiyenti (Ko)ning yigʻindisi 1 birlikdan kam boʻlgan taqdirda, yaxlitlangan holda 1 birlikka teng hisoblanadi. 32. Davlat koʻchmas mulkidan foydalanganlik uchun ijara toʻlovining miqdori Markazning Oʻzbekiston Respublikasi Davlat aktivlarini boshqarish agentligi orqali Iqtisodiyot va moliya vazirligi bilan kelishilib taqdim etgan, tegishliligicha Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlari qarorlari bilan tasdiqlangan eng kam stavkalar asosida ushbu Nizomning 33-bandida belgilangan tartibda aniqlangan ijara toʻlovining eng kam miqdoridan kam boʻlishi mumkin emas. 33. Davlat koʻchmas mulkidan foydalanganlik uchun ijara toʻlovi eng kam stavkalarining hisob-kitoblari Markaz tomonidan keyingi yil uchun har yili 1-noyabrgacha tayyorlanadi hamda kelishish uchun Oʻzbekiston Respublikasi Davlat aktivlarini boshqarish agentligi orqali Iqtisodiyot va moliya vazirligiga taqdim etiladi. Iqtisodiyot va moliya vazirligi oʻn ish kuni mobaynida kelishadi yoki qayta ishlash va keyinchalik Iqtisodiyot va moliya vazirligining mulohazalari va takliflari olingan sanadan boshlab oʻn ish kunidan ortiq boʻlmagan muddatda kelishishga kiritish uchun Davlat aktivlarini boshqarish agentligiga qaytaradi. Har yili 15-dekabrgacha davlat koʻchmas mulkidan foydalanganlik uchun ijara toʻlovining eng kam stavkalarining kelishilgan hisob-kitoblari Oʻzbekiston Respublikasi Davlat aktivlarini boshqarish agentligi tomonidan tasdiqlash uchun tegishliligicha Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlariga yuboriladi. 34. Qoraqalpogʻiston Respublikasi Joʻqorgʻi Kengesi, xalq deputatlari viloyatlar va Toshkent shahar Kengashlari tomonidan hududda shakllangan ijara toʻlovining minimal bozor narxidan kelib chiqib davlat koʻchmas mulkidan foydalanganlik uchun ijara toʻlovining eng kam stavkalari qonunchilik hujjatlarida belgilangan tartibda tegishli koeffitsiyentlar belgilangan holda har yili 31-dekabrgacha tasdiqlanadi. 35. Davlat mulkining boshqa turlari uchun ijara toʻlovining eng kam miqdori: agar ijaraga topshirilayotgan mulkdan amalda foydalanilgan muddat undan samarali foydalanish muddatidan ortiq boʻlmasa yoki ushbu muddatga teng boʻlsa yoxud amalda foydalanilgan muddatni aniqlash mumkin boʻlmasa — mol-mulk tiklanish qiymatining 30 foizidan; agar ijaraga topshirilayotgan mulkdan amalda foydalanilgan muddat undan samarali foydalanish muddatidan ortiq boʻlsa — mol-mulk tiklanish qiymatining 20 foizidan kam boʻlishi mumkin emas. Samarali foydalanish muddati Oʻzbekiston Respublikasi Soliq kodeksining 306-moddasida koʻrsatilgan tasniflashdan kelib chiqib belgilanadi. Balansda saqlovchi tashkilotning rahbari va bosh hisobchisi ijaraga berilayotgan davlat mulki toʻgʻrisida taqdim etilgan maʼlumotning ishonchliligi uchun javobgar hisoblanadi. 36. Davlat mulki ijara shartnomasida isitish, sovitish, elektr energiyasi, (sovuq va issiq) suv taʼminoti vositalari, yongʻin xavfsizligi va qoʻriqlash (hisoblagich, dizel generatori, sovitish mashinasi, jumladan, chiller, fankoyl kabi uskunalar, tortish ventilyatorlari, nasoslar, transformator va taqsimlash kichik stansiyalari, yongʻin xavfsizligi va qoʻriqlash tizimlari, koʻtarish mexanizmlari (shu jumladan, liftlar va boshqalar) zinapoya panjaralari, zinapoyalar, lift shaxtalari va boshqa shaxtalar, shuningdek, balansda saqlovchi va ijaraga oluvchilarning xodimlari foydalanadigan va/yoki oʻquvchilar oshxonalar va bufetlarda ovqatlanishi uchun foydalanadigan maydonlar hamda ulardagi muhandislik tarmoqlari va kommunikatsiyalar, mexanik, elektr, sanitariya-texnik asbob-uskunalar va boshqa asbob-uskunalar, qurilmalardan foydalanish uchun ijara toʻlovi hisoblanmaydi, ijaraga olingan obyektda faoliyat yuritmaydigan (taʼlim olmaydigan) shaxslarga xizmat koʻrsatish hollari bundan mustasno. 37. Turli sport, madaniy, oʻquv, tibbiy va boshqa ijtimoiy tadbirlar (toʻgaraklar) tashkil etish maqsadida ayrim ijara obyektlari (sport zallari va inshootlari) balansda saqlovchining taklifiga asosan kunlik ish vaqti hisobidan kelib chiqib, ijara toʻlovining soatbay stavkasi hisoblangan holda ijaraga berilishi mumkin. 38. Amal qilish muddati navbatdagi yilga oʻtadigan davlat koʻchmas mulkini ijaraga berish shartnomasi boʻyicha boʻlajak yil davri uchun ijara toʻlovining miqdori qoʻshimcha shartnoma (kelishuv) bilan kelgusi yilga tasdiqlangan ijara toʻlovining eng kam miqdorlariga mutanosib tarzda oʻzgartirilib, quyidagi tartibda hisoblanadi: Bunda: Ts2 — kelgusi yilga bir kv.metr uchun ijara toʻlovining miqdori; Es1 — avvalgi yilga bir kv.metr uchun ijara toʻlovining eng kam miqdori; Es2 — kelgusi yilga bir kv.metr uchun ijara toʻlovining eng kam miqdori; As — auksion natijalari boʻyicha belgilangan yillik ijara toʻlovi; Im — shartnoma boʻyicha ijaraga olingan maydon. 39. Davlat mulkining boshqa turlari (asosiy vositalar, koʻchar mulklar, avtotransport vositalari va boshqalar) boʻyicha kelgusi yil uchun ijara toʻlovi miqdori mazkur Nizomning 35-bandida keltirilgan tartibda hisoblab chiqiladi. Bunda hisoblangan ijara toʻlovi miqdori elektron onlayn-auksion savdosi natijasi boʻyicha belgilangan ijara toʻlovi miqdoridan kam boʻlgan taqdirda, kelgusi yil uchun ijara toʻlovi miqdori elektron onlayn-auksion savdosi natijasi boʻyicha belgilangan ijara toʻlovi miqdorida belgilanadi. 40. Ijaraga beruvchi bilan ijaraga oluvchi oʻrtasida qonunchilik hujjatlarida belgilangan tartibda oʻtkazilgan onlayn-auksion natijasi boʻyicha rasmiylashtirilgan bayonnoma asosida tuzilgan ijara shartnomasi elektron shaklda (shu jumladan, elektron raqamli imzo bilan) ikki tomonlama rasmiylashtiriladi. Bunda: ijara shartnomasida ijaraga oluvchining auksion savdolarida ishtirok etish uchun kiritgan maʼlumotlari (yuridik yoki jismoniy shaxs nomi, manzili, yuridik manzili, STIR raqami, hisobvaraqlari va telefon raqamlari) avtomatik tarzda koʻrsatiladi; auksion savdolarida qatnashish uchun kiritilgan maʼlumotlarning aniq va haqqoniyligi uchun javobgarlik ijaraga oluvchi zimmasiga yuklanadi. 41. Ijara shartnomasi onlayn-auksion savdo natijasi boʻyicha bayonnoma rasmiylashtirilgandan keyin oʻn ish kunidan kechiktirmay ijaraga beruvchi va ijaraga oluvchi tomonidan imzolanishi hamda belgilangan tartibda roʻyxatdan oʻtkazilishi shart. 42. Davlat mulkini ijaraga berish boʻyicha oʻtkazilgan tanlov natijasi boʻyicha rasmiylashtirilgan bayonnomaga asosan ijaraga beruvchi va tanlov gʻolibi yoki yagona ishtirokchi oʻrtasida obyektni ijara stavkasining minimal miqdorida ijaraga berish boʻyicha elektron shaklda (shu jumladan, elektron raqamli imzo bilan) ikki tomonlama rasmiylashtiriladi. 43. Ijara shartnomasida quyidagilar koʻrsatiladi: ijaraga berilayotgan davlat mulkining joylashgan joyi, turi, tarkibi; ijara muddati; ijara toʻlovining miqdori, uni toʻlash tartibi va muddatlari; ijara toʻlovi miqdorini qayta koʻrib chiqish asosi va tartibi; ijaraga berilayotgan davlat mulkining holati va uni ijaraga oluvchiga topshirish muddati; shartnoma muddati tugagan yoki muddatidan avval bekor qilinganda, ijaraga oluvchi ijaraga olingan davlat mulkini balansda saqlovchiga soz, but va foydalanishga yaroqli holatda tezkor qaytarish shartlari; ijaraga berilayotgan davlat mulkini tiklash va taʼmirlash tartibi va shartlari; ijaraga beruvchiga uning soʻrovi asosida ijaraga oluvchi va balansda saqlovchi taqdim etadigan axborotlar, ularning haqqoniyligi, taqdim etish tartibi va muddati; ijara shartnomasi shartlari, jumladan, ijara toʻlovlarini toʻlash muddatlarining buzilish oqibatlari; tomonlarning huquqlari, majburiyatlari va boshqa javobgarliklari; davlat mulkining har qanday yaxshilanishi balansda saqlovchining yozma roziligi bilan amalga oshirilishi; qonunchilik hujjatlarida belgilangan boshqa shartlar. Kommunal xizmatlar, elektr energiyasi, suv, gaz isteʼmoli va issiqlik taʼminoti uchun ijaraga oluvchi bilan balansda saqlovchi yoki xizmat koʻrsatuvchi oʻrtasida alohida shartnoma tuziladi. 44. Ijara shartnomasi ijaraga beruvchi tomonidan roʻyxatdan oʻtkazilgan kundan boshlab tuzilgan hisoblanadi. 45. Balansda saqlovchining ijara shartnomasining amal qilish muddati davrida ijaraga oluvchiga ijara obyektidan foydalanishiga va unda faoliyat koʻrsatishiga toʻsqinlik qilishi taqiqlanadi (fors-major va qonunchilik hujjatlarida nazarda tutilgan holatlar bundan mustasno). 46. Koʻchmas mulk bir yildan kam boʻlmagan muddatga ijaraga berilganda, ijara shartnomasi davlat roʻyxatidan oʻtkazilishi shart. 461. Davlat koʻchmas mulkini ijaraga berish boʻyicha rasmiylashtirilgan shartnoma Iqtisodiyot va moliya vazirligi huzuridagi Kadastr agentligining Davlat kadastrlari palatasi Qoraqalpogʻiston Respublikasi, viloyatlar va Toshkent shahar boshqarmalariga (keyingi oʻrinlarda — Kadastr agentligining hududiy boshqarmasi) Operator tomonidan “E-auksion” elektron savdo platformasi orqali yuboriladi. Ijara shartnomasi Vazirlar Mahkamasining 2020-yil 2-sentabrdagi 535-son qarori bilan tasdiqlangan Koʻchmas mulkka boʻlgan huquqlarni davlat roʻyxatidan oʻtkazish boʻyicha davlat xizmatlari koʻrsatishning maʼmuriy reglamentida belgilangan tartibda Kadastr agentligining hududiy boshqarmasi tomonidan roʻyxatdan oʻtkaziladi. Ijaraga oluvchi Vazirlar Mahkamasining “Davlat kadastri sohasida davlat xizmatlari narxlarini belgilashda tabaqalashtirilgan yondashuv tartibini takomillashtirish toʻgʻrisida” 2014-yil 10-iyuldagi 186-son qarorida belgilangan toʻlovni amalga oshiradi. Toʻlov amalga oshirilgandan soʻng ijara shartnomasi davlat roʻyxatidan oʻtkazilganligi toʻgʻrisidagi koʻchirma operatorga “E-auksion” elektron savdo platformasi orqali auksion gʻolibiga belgilangan tartibda taqdim etish uchun yuboriladi. Ijara shartnomasi davlat roʻyxatidan oʻtkazilganligi toʻgʻrisidagi koʻchirmani ijaraga oluvchi oʻzining “E-auksion” elektron savdo platformasidagi shaxsiy kabineti orqali oladi. 47. Avtomototransport vositalari savdo platformasi vositasida onlayn-auksion orqali ijaraga berilganda, ijara shartnomalarini notarial tartibda tasdiqlash talab etilmaydi. 48. Davlat mulki savdo platformasi orqali ijaraga berilganda, ijaraga beruvchi ijara shartnomasida (ijara shartnomasi tarafi boʻlmasada) balansda saqlovchining qonuniy manfaatlariga zarar yetmasligi uchun oʻzi orqali amalga oshiradigan huquqlari va majburiyatlarini belgilaydi. Bunda ijaraga beruvchi oʻzining shartnomaviy huquqlaridan balansda saqlovchi foydasiga voz kechmaydi va majburiyatlarini bajarishni zimmasidan soqit qilmaydi. 49. Balansda saqlovchi ijaraga berilgan mulkka nisbatan ijaraga beruvchining xabardorligida oʻziga berilgan shartnomaviy huquqlarini amalga oshiradi hamda majburiyatlarni bajaradi. 50. Tomonlar shartnomada belgilangan majburiyatlarni bajarilmagani oqibatida shartnomaning boshqa tomonlariga yetkazgan zararlarni ixtiyoriylik asosida qoplaydi. Oʻzaro kelishuvga erishilmaganda, zarar qonunchilik hujjatlarida belgilangan tartibda sud orqali qoplanadi. 51. Balansda saqlovchi ijaraga berilgan davlat mulkini ijaraga oluvchiga ijaraga beruvchi ishtirokida shartnoma imzolangandan soʻng koʻpi bilan besh ish kuni ichida rasmiylashtirib topshirilishini va hech qanday tarzda toʻsqinliksiz undan foydalanishini taʼminlaydi. 52. Davlat mulki ijaraga oluvchiga muddatida topshirilmaganligi oqibatida ijaraga oluvchiga yetkazilgan zarar balansda saqlovchi hisobidan qoplanadi. 53. Davlat mulkini ijara shartnomasi tuzmasdan yoki shartnomada koʻrsatmasdan ijaraga berish holati aniqlanganda, ijaraga beruvchi oʻn ish kuni ichida ushbu davlat mulki qonunchilikda belgilangan tartibda ijaraga berilishini tashkil etadi. 54. Ijara toʻlovi boʻyicha hisob-kitoblar quyidagilarni oʻz ichiga oladi: ijara toʻlovi; ijara toʻlovi muddati buzilganligi uchun hisoblangan penya va jarima. 55. Ijara toʻlovi ijaraga oluvchi tomonidan ijara toʻlovining oxirgi belgilangan miqdori va ijaraning qolgan muddatidan kelib chiqqan holda, hisoblangan davrlar (har chorak yoki oyda) boʻyicha teng miqdordagi toʻlovlar bilan hisoblanadi. Ijara toʻlovi ijara shartnomasida koʻrsatilgan muddatlarda navbatdagi davr (chorak yoki oy) uchun 100 foiz oldindan toʻlash shaklida amalga oshiriladi. 56. Ijaraga oluvchining ijaraga berilgan davlat mulkini balansda saqlovchi (yuqori turuvchi tashkiloti xabardorligida bergan) yozma roziligi asosida amalga oshirgan tiklash yoki mukammal taʼmirlash sarf-xarajatlari qurilish loyihalarini ekspertizadan oʻtkazish uchun akkreditatsiya qilingan tadbirkorlik subyektlari tomonidan xulosa taqdim etgan taqdirda, ijara toʻlovi mablagʻlaridan balansda saqlovchiga taqsimlangan mablagʻlar hisobidan kamaytirish orqali qoplanadi, davlat mulki hisoblangan moddiy madaniy merosning koʻchmas mulk obyektlari bundan mustasno. 57. Ijaraga oluvchining ijaraga berilgan davlat mulkini tiklash yoki mukammal taʼmirlash uchun amalga oshirilgan sarf-xarajatlari ijara muddati davomida toʻliq qoplanmagan taqdirda (ijara shartnomasining muddatidan oldin bekor qilingan hollar bundan mustasno), sarf-xarajatlarning qoplanmagan qismi balansda saqlovchi tomonidan boshqa mablagʻlari hisobidan qoplanadi. 58. Davlat mulkini (uning qismini) belgilangan tartibda ijara shartnomasi tuzmasdan yoki ijara shartnomasiga kiritmasdan ijaraga berish, shartnomada ijaraga berilgan mulkning parametrlari va sonini kamaytirib koʻrsatish aniqlanganda, ijaraga beruvchi qonun buzilishi holati aniqlangan sanadan boshlab, uch ish kuni mobaynida belgilangan tartibda davlat mulkidan foydalanganlik davri uchun ijara toʻlovining ikki baravari miqdorida hisoblangan summani toʻlash talabi bilan tasdiqlovchi hujjatlarni balansda saqlovchiga taqdim etadi. Hisoblangan summaning oʻn ish kuni ichida ixtiyoriy toʻlanmaganligi sud tartibida undirilishiga asos boʻladi. Bunda davlat mulkidan foydalanganlik davri quyidagicha belgilanadi: davlat mulki belgilangan tartibda ijara shartnomasi tuzmasdan foydalanishga berilganda, joriy yil 1-yanvar sanasidan holat aniqlangan sanaga qadar; ijaraga beruvchi ishtirokida avval tuzilgan ijara shartnomasi muddati tugaganidan soʻng davlat mulki belgilangan tartibda ijara shartnomasi tuzmasdan foydalanishga berilganda, avvalgi ijara shartnomasi muddati tugagan sanadan holat aniqlangan sanaga qadar; davlat mulki ijara shartnomasiga kiritilmasdan ijaraga berilganda, shuningdek, ijara shartnomasida ijaraga berilgan mulkning parametrlari va soni kamaytirib koʻrsatilganda, ijara shartnomasi tuzilgan sanadan holat aniqlangan sanaga qadar. Bunda hisoblangan davr uchun toʻlov oʻsha yilga belgilangan ijara toʻlovining eng kam miqdoriga mutanosib hisoblanadi. 59. Ijara toʻlovi Oʻzbekiston Respublikasi Prezidentining 2023-yil 24-martdagi PQ-101-son qaroriga muvofiq Vazirlar Mahkamasi huzuridagi Soliq qoʻmitasi tomonidan (keyingi oʻrinlarda — Soliq qoʻmitasi) “E-ijara” elektron dasturi orqali undiriladi. 60. Davlat mulkini ijaraga berishdan tushgan mablagʻlar Oʻzbekiston Respublikasi Prezidentining 2019-yil 14-yanvardagi PF-5630-son Farmoniga muvofiq taqsimlanadi. 61. Shartnomaviy majburiyatlar buzilgani uchun undirilgan penya va jarimalar hamda ijara shartnomasi tuzmasdan va/yoki obyektni ijara shartnomasiga kiritmasdan ijaraga berish holati boʻyicha hisoblangan va undirilgan mablagʻ ijaraga beruvchi ixtiyorida qoldiriladi. Ijaraga beruvchi ixtiyorida qoldirilgan mablagʻlar qonunchilikda belgilangan tartiblarda Markaz va hududiy boshqarmalar faoliyatini (jumladan, xodimlarning ish haqi, mukofotlar, ustamalar va boshqa toʻlovlarni) moliyalashtirishga sarflanadi. 62. Soliq qoʻmitasi Oʻzbekiston Respublikasi Prezidentining 2023-yil 24-martdagi PQ-101-son qaroriga muvofiq ijaraga berilgan davlat mulki boʻyicha har oyda undirilgan ijara toʻlovlari va ularning taqsimlanishi toʻgʻrisidagi hisobotni hisobot oyidan keyingi oyning 5-sanasiga qadar Markazga taqdim etadi. 63. Ijara shartnomasiga muvofiq balansda saqlovchi ijaraga beruvchi orqali davlat mulkini (barcha buyumlar va taalluqli boʻlgan texnik hujjatlari bilan birga) shartnoma shartlariga muvofiq ijaraga oluvchiga belgilangan muddat va tartibda topshirishi, ijaraga oluvchi esa ijara muddati tugagan yoki ijara shartnomasi muddatidan oldin bekor qilingan yoxud sud qarori bilan haqiqiy emas deb topilganda, balansda saqlovchiga besh kun ichida shartnoma tuzilgan sanadagi holatda qaytarib topshirishi shart. 64. Ijaraga beruvchi davlat mulkini belgilangan muddatda qaytarib topshirmagani oqibatida koʻrilgan moddiy zararni ijaraga oluvchidan sud tartibida undirishga haqli. 65. Davlat mulkini topshirish-qabul qilish va qaytarish-qabul qilish ijaraga beruvchi, ijaraga oluvchi va balansda saqlovchilarning vakolatli vakillari ishtirokida uch tomonlama tuzilgan dalolatnoma asosida amalga oshiriladi. Dalolatnomada quyidagilar koʻrsatiladi: dalolatnoma tuzilgan joy va sana; ijara shartnomasining rekvizitlari (tuzilgan sanasi, tartib raqami); ijara mulkining texnik holati. Topshirish-qabul qilish va qaytarish-qabul qilish dalolatnomalari tomonlarning vakolatli vakillari tomonidan imzolanadi va muhrlari (mavjud boʻlsa) bilan tasdiqlanadi. 66. Ijaraga olingan davlat mulkida kamchiliklar aniqlangan taqdirda (qonunda nazarda tutilgan hollardan tashqari), mulkni qabul qilib oluvchi tomonlar boshqa tomon davlat mulkini shartnomada belgilangan muddatlarda ijara shartnomasi shartlariga muvofiq holatga keltirgungacha yoki yetkazilgan zararni qoplagungacha uni qabul qilib olishni va davlat mulkini topshirish — qabul qilish dalolatnomasini imzolashni rad etishga haqlidir. 67. Ijaraga berilayotgan mulklarni hisobga olish va maʼlumotlar bazasini yuritish ijaraga beruvchi tomonidan “online-ijara.uz” axborot tizimi orqali amalga oshiriladi. Bunda, davlat mulkini ijaraga berish boʻyicha shartnoma, shuningdek shartnomaga kiritiladigan har qanday oʻzgartirishlar, qoʻshimchalar va shartnomani bekor qilish faqatgina “online-ijara.uz” axborot tizimi orqali amalga oshiriladi va qogʻoz shaklida rasmiylashtirish taqiqlanadi (Oʻzbekiston Respublikasi Prezidenti va Hukumati hujjatlarida nazarda tutilgan hollar bundan mustasno). 68. Ijaraga beruvchi ijara shartnomasi amal qiladigan muddat mobaynida ijaraga oluvchi tomonidan zimmasiga olingan majburiyatlarning lozim darajada bajarilishini nazorat qilib boradi. Ushbu maqsadlarda ijaraga beruvchi quyidagilarga haqli: ijaraga oluvchidan ijara shartnomasida nazarda tutilgan axborotlarni soʻrash va olish; zarurat boʻlganda, mulkning fizik holatini ijaraga oluvchining xoʻjalik faoliyatiga aralashmagan holda koʻzdan kechirish; ijaraga olingan mulkdan foydalanish shartlarini, ijaraga oluvchi tomonidan uchinchi shaxslar huquqlariga rioya qilinishini oʻrganish (servitut, garov va shu kabilar); ijaraga oluvchining ijaraga olingan davlat mulkini yaxshilash toʻgʻrisidagi murojaatini koʻrib chiqish; qonunchilik hujjatlarida va shartnomada nazarda tutilgan boshqa harakatlarni amalga oshirish; qonunchilik hujjatlarida belgilangan boshqa huquqlaridan ham foydalanish. 69. Ijaraga beruvchi ijaraga berilgan va beriladigan davlat mulki toʻgʻrisida har oyda hisobot oyidan keyingi oyning 10-sanasiga qadar Markazga maʼlumot taqdim etadi. 70. Markaz ijaraga beruvchi va Soliq qoʻmitasi tomonidan taqdim etilgan ijaraga berilgan va beriladigan davlat mulki, undirilgan ijara toʻlovlari va ularning taqsimlanishi toʻgʻrisidagi maʼlumotlarni umumlashtiradi va Oʻzbekiston Respublikasi Davlat aktivlarini boshqarish agentligiga har oylik maʼlumotlarni hisobot oyidan keyingi oyning 15-sanasiga qadar taqdim etadi. 71. Davlat mulkini ijaraga berishning ushbu Nizomda koʻrsatilmagan shartlari qonunchilik hujjatlariga muvofiq belgilanadi. 72. Ijaraga beruvchi ijara shartnomasi qonunchilik hujjatlariga muvofiq boʻlishini taʼminlashga masʼul hisoblanadi. 73. Mazkur Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladi. 74. Davlat mulkini ijaraga berishda vujudga keladigan nizolar qonunchilik hujjatlarida va ijara shartnomasida belgilangan tartibda koʻrib chiqiladi. 75. Ijaraga berilgan davlat mulki boʻyicha ijara toʻlovi toʻliq, oʻz vaqtida va toʻgʻri hisoblanishi hamda toʻlanishini nazorat qilish ijaraga beruvchi tomonidan, balansda saqlovchi faoliyatida belgilangan tartibda tekshirish oʻtkazishda — Davlat moliyaviy nazorati inspeksiyasi tomonidan amalga oshiriladi. 1. Vazirlar Mahkamasining 2019-yil 18 oktabrdagi 881-son qarori bilan tasdiqlangan Moddiy madaniy meros obyektlaridan foydalanish tartibi toʻgʻrisidagi nizomda: a) 2-bandning toʻrtinchi xatboshisi quyidagi tahrirda bayon etilsin: “ijaraga beruvchi — Oʻzbekiston Respublikasi Davlat aktivlarini boshqarish agentligi huzuridagi Davlat mulki obyektlaridan samarali foydalanish markazining Qoraqalpogʻiston Respublikasi, viloyatlar va Toshkent shahar hududiy boshqarmalari.”; b) 25-bandning ikkinchi xatboshisi quyidagi tahrirda bayon etilsin: “davlat mulki hisoblangan obyektni ijaraga berish — Hukumat qarori bilan tasdiqlanadigan davlat mulkini ijaraga berish tartibini belgilovchi nizomga muvofiq;”. 2. Vazirlar Mahkamasining 2021-yil 27-apreldagi 243-son qarori bilan tasdiqlangan Xalq taʼlimi tizimidagi muassasa va tashkilotlarning budjetdan tashqari jamgʻarmalari mablagʻlarini shakllantirish va ulardan foydalanish tartibi toʻgʻrisidagi nizomning 3-bandi ikkinchi xatboshisi quyidagi tahrirda bayon etilsin: “xalq taʼlimi muassasa va tashkilotlarining koʻchmas mol-mulkini ijaraga berishdan balansda saqlovchiga tushadigan mablagʻlar;”. 1. Vazirlar Mahkamasining “Davlat mulkini ijaraga berish tartibini takomillashtirish chora-tadbirlari toʻgʻrisida” 2009-yil 8-apreldagi 102-son qarori. 2. Vazirlar Mahkamasining “Davlat mulkini ijaraga berish tartibini takomillashtirish chora-tadbirlari toʻgʻrisida” 2009-yil 8-apreldagi 102-son qaroriga oʻzgartirish va qoʻshimchalar kiritish haqida” 2011-yil 30-noyabrdagi 315-son qarori. 3. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2013-yil 9-sentabrdagi 244-son qaroriga 1-ilovaning 66-bandi. 4. Vazirlar Mahkamasining “Moddiy madaniy meros obyektlarini va ularga tutash hududlarni ularni obodonlashtirish va zarur holatda saqlash boʻyicha investitsiya majburiyatlari olgan holda ijaraga berish tartibi toʻgʻrisidagi nizomni tasdiqlash haqida” 2014-yil 6-martdagi 53-son qarorining 4-bandi. 5. Vazirlar Mahkamasining “Davlat mulkini ijaraga berish tartibi toʻgʻrisidagi nizomga oʻzgartirish va qoʻshimchalar kiritish haqida” 2014-yil 20-maydagi 126-son qarori. 7. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek baʼzilarini oʻz kuchini yoʻqotgan deb hisoblash toʻgʻrisida” 2017-yil 11-maydagi 270-son qaroriga 1-ilovaning 35-bandi. 8. Vazirlar Mahkamasining “Davlat mulkini ijaraga berish tartibi toʻgʻrisidagi nizomga oʻzgartirish kiritish haqida” 2017-yil 16-iyundagi 382-son qarori. 9. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar va qoʻshimchalar kiritish, shuningdek, baʼzi qarorlarini oʻz kuchini yoʻqotgan deb hisoblash toʻgʻrisida (Oʻzbekiston Respublikasi Prezidentining “Hunarmandchilikni yanada rivojlantirish va hunarmandlarni har tomonlama qoʻllab-quvvatlash chora-tadbirlari toʻgʻrisida” 2017-yil 17-noyabrdagi PF-5242-son Farmoni, “Oʻzbekiston Respublikasi Savdo-sanoat palatasi faoliyatini tashkil etishni takomillashtirish toʻgʻrisida” 2017-yil 19-iyundagi PQ-3068-son va “Hunarmand” uyushmasi faoliyatini yanada takomillashtirish chora-tadbirlari toʻgʻrisida” 2017-yil 17-noyabrdagi PQ-3393-son qarorlari)” 2018-yil 7-martdagi 186-son qaroriga 1-ilovaning 1-bandi. 10. Vazirlar Mahkamasining “Davlat aktivlarini sotishda va ijaraga berishda elektron savdolarni joriy etish chora-tadbirlari toʻgʻrisida” 2018-yil 22-martdagi 209-son qarorining 7-bandi va qarorga 2-ilova. 12. Vazirlar Mahkamasining “Oʻzbekiston Respublikasi Madaniyat vazirligi huzuridagi Madaniy meros departamenti faoliyatini tashkil etish hamda moddiy madaniy meros obyektlarini muhofaza qilish va ulardan foydalanishga oid ayrim normativ-huquqiy hujjatlarni tasdiqlash toʻgʻrisida“ 2019-yil 30-martdagi 265-son qaroriga 13-ilovaning 2-bandi. 13. Vazirlar Mahkamasining “Qurilish sohasida davlat boshqaruvi tizimining tubdan takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, baʼzilarini oʻz kuchini yoʻqotgan deb hisoblash toʻgʻrisida” 2019-yil 14-iyundagi 498-son qaroriga 1-ilovaning 14-bandi. 14. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Xalq taʼlimini boshqarish tizimini takomillashtirish boʻyicha qoʻshimcha chora-tadbirlar toʻgʻrisida” 2018-yil 5-sentabrdagi PF-5538-son Farmoni, Oʻzbekiston Respublikasi Prezidentining “Xalq taʼlimi tizimiga boshqaruvning yangi tamoyillarini joriy etish chora-tadbirlari toʻgʻrisida” 2018-yil 5-sentabrdagi PQ-3931-son va Oʻzbekiston Respublikasi Prezidentining “Prezident maktablarini tashkil etish chora-tadbirlari toʻgʻrisida” 2019-yil 20-fevraldagi PQ-4199-son qarorlari)” 2019-yil 30-sentabrdagi 822-son qaroriga ilovaning 10-bandi. 15. Vazirlar Mahkamasining “Moddiy madaniy meros obyektlaridan foydalanish tartibi toʻgʻrisidagi nizomni tasdiqlash haqida” 2019-yil 18-oktabrdagi 881-son qarorga 2-ilovaning 1-bandi. 16. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Yovvoyi holda oʻsuvchi dorivor oʻsimliklarni muhofaza qilish, madaniy holda yetishtirish, qayta ishlash va mavjud resurslardan oqilona foydalanish chora-tadbirlari toʻgʻrisida” 2020-yil 10-apreldagi PQ-4670-son qarori)” 2020-yil 24-avgustdagi 508-son qaroriga ilovaning 1-bandi. 17. Vazirlar Mahkamasining “Oʻzbekiston Respublikasi Adliya vazirligi yuridik texnikumlari faoliyatini takomillashtirishga doir qoʻshimcha chora-tadbirlar toʻgʻrisida” 2020-yil 30-oktabrdagi 677-son qaroriga 3-ilovaning 3-bandi. 18. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Yoshlarning tadbirkorlik faoliyatini qoʻllab-quvvatlash va bandligiga koʻmaklashish, ularni ijtimoiy himoya qilish hamda boʻsh vaqtini mazmunli tashkil etishga oid qoʻshimcha chora-tadbirlar toʻgʻrisida” 2021-yil 20-apreldagi PF-6208-son Farmoni)” 2021-yil 23-iyuldagi 450-son qaroriga ilovaning 2-bandi. 19. Vazirlar Mahkamasining “Respublika oliy taʼlim muassasalarida talabalarni turar joy bilan qamrab olish darajasini oshirish chora-tadbirlari toʻgʻrisida” 2021-yil 9-sentabrdagi 563-son qarorining 5-bandi va qarorga 2-ilovaning 1-bandi. 20. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 214-bandi. 21. Vazirlar Mahkamasining “Oʻzbekiston Respublikasi Turizm va madaniy meros vazirligi huzuridagi Madaniy meros agentligi faoliyati tashkil etilishi munosabati bilan Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida” 2022-yil 22-apreldagi 209-son qaroriga ilovaning 5-bandi. 22. Vazirlar Mahkamasining “Davlat mulkini xususiylashtirish va ijaraga berish tartibi takomillashtirilishi munosabati bilan Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish, shuningdek, baʼzilarini oʻz kuchini yoʻqotgan deb hisoblash toʻgʻrisida” 2023-yil 10-martdagi 100-son qaroriga 1-ilovaning 1-bandi.